Summary: O Movemento polos dereitos civís e o Observatorio polos dereitos e as liberdades Esculca opóñense á pretensión do goberno español de prohibir que se capten imaxes da policía e dos antidisturbios. Amnistía Internacional constata nun informe que os métodos que empregan "non sempre cumpren coas normas internacionais"

O uso desproporcionado da forza por parte da policía española e dos antidisturbios, constatado en imaxes que se difundiron a través das redes sociais, ratificouno Amnistía Internacional nun informe en que a organización non gobernamental recalca que os métodos policiais empregados no estado "non sempre cumpren as normas internacionais". Acrecenta Amnistía que as investigacións criminais dos feitos após as denuncias presentadas polas persoas agredidas "non foron exhaustivas, imparciais nin efectivas" naqueles supostos en que chegaron a se realizar xa que, segundo acrecenta a propia entidade "noutros nin sequera se abriu unha investigación. Amnistía Internacional alerta de que os métodos policiais empregados no estado "non sempre cumpren coas normas internacionais" O documento feito público polo colectivo en prol dos dereitos humanos chega só uns días despois de que o director xeral da policía, Ignacio Cosidó, anunciase a reforma da lei de seguridade cidadá que prepara o goberno de Rajoy co obxectivo de prohibir a captación, tratamento ou difusión de imaxes en internet en que se poidan ver ou ouvir axentes da policía "no exercicio das súas funcións". Aplaudiu tamén a reforma do código penal español. Criminalización da protesta social, sobre todo a obreira Tamén están quentes aínda os ánimos das centrais CIG, CCOO, UGT e USTG após a reunión mantida co delegado do executivo español na Galiza, Samuel Juárez, en que xustificou a malleira propinada ao sindicalista Xesús Anxo López Pintos durante unha protesta a noite en que arrincou a campaña electoral. Dixo Juárez que a mobilización "era ilegal". A CIG leva anos alertando da desmesura policial. Desde a central sindical nacionalista son reitereadas as denuncias contra actuacións policiais que cualifican de "brutais" e "arbitrarias", como por exemplo as duras cargas contra manifestantes no marco das folgas do metal nos anos 2006 e 2009. Neste sentido, desde o sindicato denuncian que a actuación policial tería por obxecto desmobilizar a resposta social, nomeadamente cando as protestas obreiras atinxen niveis de participación masiva ou a loita perdura no tempo. Asemade, son tamén numerosas as detencións de dirixentes sindicais. Detencións que nalgúns casos desembocan en procesos xudiciais en que se piden varios anos de prisión polo feito de participaren nun piquete informativo. Regresión democrática Con este pano de fondo, analizamos a prohibición de tomar imaxes da policía española con Fernando Blanco e Renato Núñez, integrantes, respectivamente, de Esculca e do Movemento polos dereitos civís. Cadran os dous activistas en que a pretensión é "máis un paso do PP no camiño de quitar a careta da pseudodemocracia en prol desta semiditadura cara á que nos están a levar", en palabras de Núñez, incidindo Blanco na "dubidosa constitucionalidade" de tal reforma. O marcado carácter ideolóxico é tamén un apuntamento común na análise feita desde estas dúas organizacións da Galiza. Di Fernando Blanco que, en ausencia duns datos obxectivos que así o constaten, a observación directa e "o sentido común" leva a concluír que o número de efectivos desprazados, a contundencia na represión exercida e o número de identificacións arbitrarias que se realizan "van en función da ideoloxía do grupo convocante". Prohibir imaxes da policía é "máis un paso do PP no camiño de quitar a careta da pseudodemocracia en prol desta semiditadura cara á que nos están a levar" Cita como exemplos as mobilizacións das persoas afectadas pola estafa das preferentes, aqueloutras asinadas pola plataforma Siareir@s Galeg@s, a última marcha até o cárcere de Teixeiro en apoio aos presos e presas organizada por colectivos anarquistas ou a cadea humana en solidariedade cos presos e a presa independentistas que o organismo antirrepresivo Ceivar organiza cada 24 de xullo. Identificacións arbitrarias e en función dunha ideoloxía deducida pola vestimenta Continuando, relata Blanco como os relatorios das equipas de observación de Esculca con motivo do Día da Patria dan conta de "numerosas identificacións desvinculadas da finalidade de prevención da delincuencia e cun obxectivo intimidatorio". Apunta que a actuación policial estivo "absolutamente dirixida", requerindo a documentación en función do aspecto físico das persoas, da vestimenta, de información previa vinculada á ideoloxía "ou identificando incluso horas despois das manifestacións", suposto este último que denuncian @s 12 encausad@s por defender a lingua galega nunha acción de Galicia Bilingüe en febreiro de 2009. O número de efectivos desprazados, a contundencia na represión exercida e o número de identificacións arbitrarias que se realizan "van en función da ideoloxía do grupo convocante" "Dá a casualidade que o único medio que temos para denunciar a brutalidade é xustamente a captación de fotografías e de videos que constaten esa brutalidade", e as difundidas nos últimos meses "deixaron claro" que o que viñan denunciando os movementos sociais e contra a tortura "non só é verdade, senón que é máis grave do que pensabamos", subliña Renato Núñez. Explica que entrementres ETA ficou activa "podían ter argumentado ese afán de seguridade para a policía e prohibido a captación das imaxes, mais daquela ninguén se atreveu a facelo", mais a día de hoxe o único obxectivo que entende posíbel é "que queren mallar en nós na intimidade". Quen é @ responsábel últim@ das imaxes? O voceiro dos Movementos polos dereitos civís conta a denuncia que este colectivo colocou contra a difusión de imaxes da agresión racista contra unha muller menor inmigrante menor de idade no metro de Barcelona. "No video saía un cidadán que observaba a escena e non facía nada por deter o agresor. Os veciños botáronselle enriba e tivo que abandonar o seu lugar de residencia", critica. A prohibición con rango de lei "viría dar cobertura a unha práctica que existe", pois a policía española impide xa agora que se tomen imaxes d@s axentes alegando que non está permitido Daquela, a Axencia española de protección de datos informou que non se podía facer nada, ao non saber quen era a persoa responsábel última da difusión da gravación captada polas cámaras do metro. "A quen van multar agora? A quen tira a foto? A quen a publica nunha web? A quen a copia desa web para o seu perfil do Facebook? A quen a partilla desde esta rede social?", cuestiona Núñez. Entende Fernando Blanco, de Esculca, que a reforma desta norma "viría dar cobertura legal a unha práctica que xa existe", pois a policía española impide que se tomen imaxes d@s axentes alegando que está prohibido, cando non é verdade. Lembramos a agresión a un xornalista durante a folga xeral de 2009, en que os antidisturbios se queixaban, sen veren as imaxes que o traballador captara, que lle tomara primeiros planos. "El negouse a entregar a cámara e houbo unha actuación policial contra esa oposición", actuación que rematou coa imputación do xornalista por un delito de resistencia á autoridade. Reprodúcese neste caso o esquema habitual dun conflito coas FCSE: "se o cidadán denuncia acaba denunciado, a el impútanlle un delito e á policía unha falta, os axentes son declarados inocentes e a persoa multada". "Eles tiveron sempre presunción de veracidade", engade Núñez, queixándose de que, a pesar de que agora se achegan como probas centos de imaxes estáticas e en movemento que constatan un uso excesivo da forza, "as sancións son mínimas". Fronte a unha idea que di ter clara, "que imos volver ás malleiras", asegura que o vieiro que lle queda á cidadanía é seguir volvéndose en contra destas actuacións, "a desobediencia civil, captando imaxes aínda a maior escala". "Eles tiveron sempre presunción de veracidade e as sancións son mínimas, mesmo achegando imaxes da brutalidade como proba. Volvemos ás malleiras" Máis dos que cómpren e non van identificados Por derradeiro, partillan tamén ambas as organizacións dúas cuestións que constataron as equipas de observación de Esculca na súa curta traxectoria tomando nota da actuación policial nas mobilizacións que se producen na Galiza. Dunha banda, alertan "dunha desproporción absoluta de medios policiais para concentracións con poucas persoas e sempre pacíficas"; doutra, subliñan o "incumprimento xeneralizado" da obriga de iren identificados os antidisturbios, até o punto de que, segundo confirma Blanco, "de cada 15 só un levaría a placa á vista".


Summary: As persoas ingresadas na UCI caen de 53 a 49.

Os novos contaxios de covid-19 presentan este sábado un pequeno alza, tras a tendencia descendente dos últimos dous días, con 6.695 novos casos, 356 máis que a xornada anterior. Os casos activos, pola súa banda, descenden e sitúanse nos 78.029 -663 menos-, así como os hospitalizados, 551 -nove menos nas últimas 24 horas-. A taxa de positividade sobe lixeiramente até 23,76%. Segundo os datos actualizados na mañá deste sábado pola Consellería de Sanidade con rexistros ata as 18 horas de onte, baixan a 49 as persoas ingresadas en UCI pola Covid-19 na Galicia -catro menos-, así como as hospitalizadas noutras unidades, 502, cinco menos. Por áreas sanitarias, a presión hospitalaria alíviase en seis das sete; só Vigo presenta máis hospitalizados, con 69 pacientes en unidades convencionais –catro máis-, e oito en críticos, un menos. Así, na da Coruña e Cee baixan a 12 os críticos -un menos-, e mantéñense en 128 os doutras unidades -sen cambios--, mentres que na de Ourense tamén se rexistra un descenso nos ingresados por Covid en planta, que caen a 64 -tres menos--, mentres que aumentan a nove os hospitalizados en UCI, un máis. A área de Santiago e Barbanza rexistra seis pacientes Covid en UCI -un menos- e 80 noutras unidades -sen cambios-, mentres que na de Ferrol redúcense a un os críticos -un menos- e a 30 os ingresados noutras unidades, cinco menos. Pola súa banda, na área de Pontevedra e O Salnés baixan a sete os pacientes Covid en UCI -un menos- e continúan con 81 hospitalizados noutras unidades -sen cambios-, mentres que na de Lugo tampouco notifica cambios en coidados intensivos, onde continúan con seis pacientes, e contan con 50 hospitalizados en planta, un menos. Menos casos activos Galiza rexistra un lixeiro descenso nos casos activos, -rompendo a tendencia ascendente dos últimos días- con 78.029 casos, 663 menos nas últimas 24 horas ao haber máis altas (7.353) que contaxios (6.695), ademais de cinco falecementos. Por áreas sanitarias, os casos activos descenden en todas as áreas menos na da Coruña, que suma 10 casos máis. Entre as que notifican descensos, o máis acusado preséntao o distrito sanitario de Ourense (-270), seguido por Santiago (-245), Ferrol (-88), Vigo (-39), Lugo (-29) e Pontevedra (-2). Por tanto, con máis casos activos continúa a área sanitaria de Vigo, con 20.860; seguida da Coruña e Cee, con 16.197; Santiago e Barbanza, con 11.850; Pontevedra e O Salnés, con 9.258; Lugo, con 8.020; Ourense, con 7.972; e á cola mantense a de Ferrol, con 3.872. Segundo os últimos datos actualizados polo Ministerio de Sanidade, a incidencia acumulada a 14 días descende de novo lixeiramente na Galiza a 3.259,07 casos por 100.000 habitantes, fronte aos 3.418,46 de media no resto do Estado, que se incrementa. Máis contaxios Os novos contaxios de Covid-19 suben até os 6.695, o que supón 356 máis nas últimas 24 horas, cando se notificaron 6.33. Con todo, están por baixo dos 8.427 detectados hai unha semana, o 14 de xaneiro. Así, desde o inicio desta pandemia ascenden na Galiza a 371.529 contaxiados por coronavirus, dos que 86.806 corresponden á área de Vigo; 78.468, á da Coruña; 56.216, á de Santiago; 45.732, á de Ourense; 44.094, á de Pontevedra; 38.391, á de Lugo; e 21.822, á de Ferrol. En todo o país nas últimas 24 horas efectuáronse 6.628 PCR, que elevan a 3.499.436 as realizadas desde o inicio da pandemia; e 9.653 test de antíxenos, que suman 1.343.775. Entre ambos os tipos constitúen 16.281 probas diagnósticas. En canto á taxa de positividade en PCR --número de infeccións detectadas cada 100 test--, sobe a 23,76% desde o 23,36% da xornada anterior. Por iso, mantense por moi enriba do limiar de 5% que fixa a Organización Mundial da Saúde (OMS) para dar por controlada a pandemia. Vítimas e curados Pola súa banda, as persoas falecidas diagnosticadas con Covid-19 desde o inicio desta pandemia en toda Galiza ascenden a 2.873, ao notificar a Consellería de Sanidade cinco óbitos. Mentres, 290.676 persoas diagnosticadas de coronavirus curáronse no país galego desde o comezo desta crise sanitaria, que implican 7.353 máis que as rexistradas até o día pasado.


Summary: O comité de empresa sinalou que a única xustificación dada pola empresa é unha "suposta diminución do volume de chamadas do servizo". Xa hai un calendario de mobiliacións até finais de abril

Atento Teleservicios despideu de forma fulminante e xustificación a 112 dos seus traballadores no centro que posúe na cidade da Coruña. Unha decisión unilateral que Atento xustifica nunha queda do volume de chamadas a este servizo. Porén,esa explicación non convence ao comité de empresa, que loembra que esta diminución prodúcese como consecuencia do desvío de chamadas a outros centros de traballo, "táctica que utiliza a empresa cando quere desfacerse dun número importante de traballadores/as". Avaricia Para os representantes do persoal, o despedimento destes traballadores (pertencentes ao servizo de Atención de Empresas de Movistar) só se xustifica "pola avaricia da empresa para aumentar o seu beneficio". Por iso advirten que levarán a cabo todas as accións necesarias en defensa dos postos de traballo e "o cese dos abusos empresariais". O Comité de Empresa xa convocou o seguinte calendario de concentracións, que se realizarán diante das oficinas de Atento da Rúa Juan Flórez: -Do 9 ao 12 de abril, as 12:00 e as 20:00 horas. -Do 15 ao 19 de abril, as 12:00 e as 19:00 horas. -Do 22 ao 26 de abril, as 12:00 e as 19:00 horas.


Summary: A organización frontista entende que o informe da axencia europea constitúe unha "proba de feito" da falta de independencia da CIAF.

O Bloque Nacionalista Galego rexistrará a vindeira semana perante a Secretaría Xeral da Comisión europea unha denuncia contra o Estado español polo incumprimento da Directiva de seguridade ferroviaria (49/2004). Así o avanzaron en comparecencia de imprensa esta quinta feira (13 de xullo) a portavoz da organización frontista en Bruxelas, Ana Miranda, e a voceira nacional do Bloque, Ana Pontón. Entenden que o informe da Axencia de seguridade ferroviaria evidencia o incumprimento dos artigos 21 e 22 da directiva Segundo as nacionalistas o informe feito público a pasada semana polas autoridades comunitarias supón unha "proba de feito" do incumprimentos por parte do Estado español da Directiva 49/2004. No concreto, os artigos 21 e 22 referidos ao carácter independente das comisións de investigación arredor dos accidentes ferroviarios e á escoita ás vítimas durante as pesquisas. Unha investigación, denunciou Ana Pontón, "viciada" tanto no "fondo coma na forma" que foi empregado polas autoridades españolas como "chivo autoexculpatorio". Neste senso, a denuncia será presentada a semana que vén e a partir dese momento a Comisión contará cun prazo de 15 días para determinar se a admite ou non a trámite. Destarte, a portavoz do BNG en Bruxelas, Ana Miranda, amosouse convencida de que si será admitida pois explicou que foran as propias persoas representantes da Axencia de seguridade ferroviaria na entrega do informe as que lles "deron as pistas" para iniciar este proceso sancionador, como avanzou Sermos Galiza a pasada semana. Aliás, explicou Miranda, "tomámoslles a palabra" e manterán un novo encontro coa axencia "no mes de setembro". Por moito que o PP pase o rodelo nas institución seguiremos adiante até que se depuren as responsabilidades Deputación Permanente Desde o BNG reclamaron de novo a demisión da ministra de Fomento, Ana Pastor, así como o "urxente cesamento" das persoas que fan parte da Comisión de Investigación de Accidentes Ferroviarios (CIAF) para garantir o carácter independente da mesma. Tamén así, a segunda feira (18 de xullo) o grupo parlamentar do BNG solicitará a convocatoria da Deputación Permanente da Cámara galega para reclamar un pleno "extraordinario específico" sobre o accidente de Angrois. Na última sesión, o Partido Popular rexeitou que fose modificada a orde do día opóndose por cuarta vez á creación dunha comisión de investigación sobre o sinistro. "Non gostamos de que nos tomen o pelo", sinalou a portavoz nacional do BNG e deputada no Pazo do Hórreo, Ana Pontón. "Por moito que o PP pase o rodelo nas institución seguiremos adiante até que se depuren as responsabilidades" no que coida que é un "dereito" como "sociedade e como pobo". O informe de Bruxelas, acrecentou Ana Miranda, "é unha batalla gañada" mais "o comezo dun traballo, non o final". Ana Miranda: "Na liberdade está a pluralidade e o BNG é unha organización plural" Chamamento de Vidán Preguntadas polos medios de comunicación a respeito da existencia ou non de tensións internas no seo do BNG pola publicación do Chamamento de Vidán, un manifesto encabezado polo ex-portavoz nacional da organización frontista, Xavier Vence, e asinado pola propia Ana Miranda, entre outras persoas, na que se reclama a "creación dunha organización de nova planta" fronte ao "fin de ciclo do BNG", a portavoz nacional do Bloque asegurou que existe "moi bon ambiente" entre elas e que a militancia da organización frontista está "coa preparación do 25 de xullo, Día da Patria Galega". Pola súa banda, Miranda asegurou que "na liberdade está a pluralidade e o BNG é unha organización plural" mais declinou facer declaracións ao respeito pois, sinalou, "a sociedade está máis preocupada polo Alvia que pola nosa situación interna".


Summary: O folleto no quen tamén figuran como métodos a lactancia ou a temperatura corporal pode descargarse da propia web do Servizo Galego de Saúde.

'O método anticonceptivo' é un folleto editado polo Sergas e a Xunta de Galiza no que se explican e divulgan diferentes métodos e medidas para non ficar embarazada. Canda dispositivos intrauterinos (DIU, Espiral) ou métodos de barreira )preservativos, por exemplo), o Sergas inclúe o que cualifica como 'métodos baseados no coñecemento da fertilidade'. Aí falan de medidas como a 'temperatura corporal' ("Consiste en medir a temperatura corporal e evitar coitos vaxinais dende a menstruación ata 3 días despois da elevación da temperatura"). Entre os métodos citados figura o 'coito interrompido' (marcha atrás)'. Afirma que ten unha eficacia de "73 a 96%" e explica que "consiste en retirar o pene da vaxina antes da exaculación, que non debe producirse cerca da vulva. A eficacia anticonceptiva depende de se se emprega correcta e sistematicamente". Iso si, explica que este método non protexe das enfermidades de transmisión sexual. O folleto xa está a xerar un forte protesto nas redes sociais após que contas como a de @pilaraymara ou @echeoquehai denunciasen os contidos do mesmo: "Sr. @FeijooGalicia eu non sei si o seu Gabinete tomou a decisión de resolver o 'problemiña' demográfico con este panfleto. Isto é unha verdadeira aberración, particularmente para as mulleres..."


Summary: Comezaron as aulas en Secundaria, Bacharelato, FP e ensinos en Réxime Especial.

Esta cuarta feira, máis de 209.000 estudantes iniciaron as aulas deste curso 2021-2022 en Secundaria, Bacharelato, Formación Profesional (FP) e ensinos de Réxime Especial. As cifras, facilitadas pola Consellaría de Cultura, Educación e Universidade, non serán definitivas até que pasen unhas semanas como consecuencia dos exames de recuperación en secundaria e de que aínda está aberta a matrícula nos ciclos formativos que contan con prazas libres. Desde Educación salientan un incremento "moi considerábel" de alumnado na FP galega, perto de 3.000 alumnas e alumnos máis, o que elevaría o total nestes ensinos a case 60.500. Secundaria, bacharelato e réxime especial Se falamos da educación secundaria obrigatoria (ESO), os datos apuntan a que 94.187 alumnas e alumnos comezarán o curso, 448 menos que no curso pasado. Deste total, 66.115 farano en centros públicos, 25.722 en concertados e 2.350 en privados. Por outra banda, 33.002 comezarán as aulas no bacharelato común na Galiza, 128 máis que o exercicio anterior, dos que 27.281 estarán en centros públicos e 5.721 en privados. Os ensinos de réxime especial, en concreto as básicas, para persoas adultas e o bacharelato semipresencial ou a distancia, aumentaron este curso en 299 e o seu alumnado chega aos 9.642. Os ensinos artísticos alcanzan os 10.155 e os regrados de música contarán con 8.004 mentres que en arte dramática serán 183. Por último, en artes plásticas e deseño este curso chegan aos 843 estudantes, en ensinos artísticos superiores haberá 784 matriculados e en deportivas o incremento de alumnado é de 637 estudantes, alcanzando un total de 1.928 matrículas. Falta de efectivos O primeiro día de curso saldouse con "normalidade" e notouse especialmente a experiencia vivida o ano pasado e o coñecemento dos protocolos sanitarios. Con todo, os novos criterios de distancia fixados pola Xunta non tiveron o mesmo efecto en todos os centros e algúns experimentaron un maior volume de alumnado en aulas e tivo consecuencias nos reforzos e efectivos docentes. Un exemplo foi o equipo docente do IES Xunqueira I de Pontevedra que denunciou a masificación de aulas debido a estes novos parámetros e a dificultade de garantir unha correcta atención pedagóxica cos espazos ao alumnado. Nese centro faltan, segundo a dirección, catro docentes este curso.


Summary: Despois de tantos tirapuxas, o cumio Trump-Kim, puido celebrarse finalmente. E todo parece indicar que o gran gañador do evento foi o líder norcoreano. Trump elevara as expectativas dun encontro no que había facer gala das súas autoaclamadas habilidades negociadoras, pero á hora da verdade puideron quedarse curtas.

Kim Jong-un accedeu a promover a desnuclearización "de toda a península" pero non será de maneira incondicional nin inmediata, á espera de concretar as garantías precisas no marco dun acordo integral que abarque a seguridade, a diplomacia e a economía. Kim suspenderá os ensaios e Trump, as manobras militares no mar Amarelo segundo o principio da dobre suspensión instado por China dende hai tempo. A medida do éxito final do encontro virá dada no inmediato pola posibilidade de que Seúl e Pyongyang anuncien a firma do Tratado de Paz que poña fin ás hostilidades. En calquera caso, o conflito confróntase a un novo escenario. Trump fixo historia; agora veremos o que fai a historia con el. Moon Tras asumir o cargo en maio do ano pasado, o presidente surcoreano Moon Jae-in promoveu a reconciliación intercoreana e o diálogo entre os EUA e Corea do Norte. A el deberan corresponder os méritos principais deste cumio ao que non se chegaría sen o encontro previo do 27 de abril na Casa da Paz en Panmunjon que permitiu a Kim se converter no primeiro líder norcoreano en poñer un pé no sur. Kim suspenderá os ensaios e Trump, as manobras militares no mar Amarelo segundo o principio da dobre suspensión instado por China dende hai tempo Hai unha década, Moon, entón xefe de gabinete do presidente Roh Moo-hyun (2003-2008), participara directamente na organización do cumio co pai de Kim III, que rematou cunha declaración de paz e compromisos de axuda de Seúl a Pyongyang. Seis meses despois daquel outro "histórico" encontro, a vitoria da oposición nos comicios surcoreanos daba ao traste co proceso. Unha das razóns daquel fracaso atribuíuse á falta de complicidade do entón presidente estadounidense George W. Bush. É por iso que Moon empregouse a fondo nesta ocasión para garantir o acompañamento da Casa Branca chegando ata a dicir que Trump ben merece un Premio Nobel da Paz… Moon é un convencido dos beneficios dunha política baseada no diálogo e non nas sancións. A súa aposta pola distensión ten moi en conta que no Norte existe unha economía que vén medrando a unha media do 4 por cento nos últimos anos, cunha man de obra abundante que fala a mesma lingua e que podería alentar un novo impulso da economía surcoreana, ameazada pola perda de competitividade. Tamén precisa relanzar o entendemento con China, lastrado polo acordo con EUA para instalar un escudo antimísiles (o sistema coñecido como THAAD, polas siglas en inglés) coa escusa da ameaza norcoreana. Vencida esta, en boa lóxica, o escudo quedaría desbaratado e o acercamento a Beijing, no marco trilateral con Xapón, sería máis doado. Kim III O cumio santificou a Kim Jong-un como un perspicaz negociador. E case dun día para outro. As visitas sorpresa a Beijing e Dalian e as consultas co presidente chinés Xi Jinping amosaron a súa activa disposición a participar no xogo do equilibrio de poder internacional, convertendo un cumio tras outro nun gran éxito de relacións públicas. Kim Jong-un soubo aproveitar a oferta "olímpica" de Moon, logrou a reconciliación con Beijing e vai camiño de normalizar as relacións con EUA. Certo que o escepticismo pesa o seu aínda e só os xestos a seguir darán a medida precisa dos avances logrados. Pyongyang aposta por medidas progresivas con pasos sincronizados que poderían materializarse de xeito significativo ao longo de varios anos. Cada movemento de cada parte esixirá unha contrapartida da outra nunha negociación que será difícil. O escepticismo pesa o seu aínda e só os xestos a seguir darán a medida precisa dos avances logrados Kim mantívose rexo na idea de non aceptar a renuncia da noite para a mañá ao seu armamento nuclear. E Trump aceptou celebrar o encontro en igualdade de condicións obtendo a cambio un compromiso de desarme condicionado. O descarte da confrontación militar permitirá a Kim impulsar a apertura económica nun país que hoxe non está ao borde do cataclismo como en lustros pasados. O levantamento das sancións e a normalización co Sur e coa China consolidarían o cambio de escenario. Xi China está interesada nunha pronta estabilización da península coreana. Xi Jinping ve con bos ollos a desnuclearización e a sinatura dun Tratado de Paz que garanta a supervivencia a medio/longo prazo dunha península dividida. E quere garantirse un papel substancial nese longo proceso que agora se abre. China quere manter a influencia tradicional no Norte e controlar a influencia de EUA no Sur. Xi pasou páxina da execución do seu home en Pyongyang, Jang Song-taek, tío de Kim III, lido correctamente como unha mensaxe de independencia. O asasinato do seu medio irmán Kim Jong-nam puidera estar relacionado tamén coa súa proximidade a China. Xi non se acaba de fiar de Kim, como acontece tamén á inversa, pero nos dous encontros mantidos por ambos líderes, Xi trasladoulle a importancia de contar cunha retagarda estratéxica, dando a entender que non quere ver afastarse o seu aliado díscolo, desconxelando as relacións que nos últimos anos atravesaron momentos críticos. Kim III concordou, en principio. Xi Jinping ve con bos ollos a desnuclearización e a sinatura dun Tratado de Paz que garanta a supervivencia a medio/longo prazo dunha península dividida As prioridades da China para os tempos vindeiros pasan por centrarse no problema de Taiwán e no Mar da China meridional, que constitúen as dúas grandes pezas estratéxicas maiores e nas que deberá encarar os perigos dunha progresiva militarización. As tensións na península coreana quedarían encarreiradas, preferiblemente se resucita o diálogo hexagonal (entre as dúas Coreas, Xapón, Rusia, EUA e China) ou mesmo quedando reducido a catro (sen Rusia e Xapón). Putin e Abe Con Abe expectante, Putin, previo ao cumio, enviou a Pyongyang a Serguei Lavrov, o ministro de exteriores ruso. Moscovo, secundando as posicións chinesas, estaba desaparecido dos radares. A diferenza esencial entre Moscovo e Beijing radica no nivel de influencia nas capitais chave (Washington, Pyongyang e Seúl). O valor á alza é a súa neutralidade, mellor garantida a ollos dos coreanos. É previsible que Putin se encontre con Kim trala reunión de Singapur. O convite está feito e a través del aspira a influenciar nas negociacións futuras. Pyongyang pode apoiarse en Rusia para depender menos da China. Kim pode acceder e de ser o caso, tamén Tokio, o máis atrasado no proceso, podería recuperar o paso. O paraugas do diálogo hexagonal quedaría entón restablecido. En suma, o cumio foi histórico, pero o seu resultado dependerá do moito que queda por resolver. Que non é pouco. E de todo pode pasar aínda. Xulio Ríos é presidente honorario do IGADI e director do Observatorio da Política Chinesa.


Summary: Os socialistas piden "poñer fin a 35 anos de baltarismo", ao que ven máis feble ca nunca tras o fracaso dos seus bipartitos con Democracia Ourensana, mediante unha moción de censura que precisaría tamén a DO, BNG e Ciudadanos. Evitan aclarar se chegaron a ofrecer a presidencia dun eventual goberno alternativo á deputada de Ciudadanos, partido que di querer unha "solución de amplo espectro" con PP e PSOE

A finais de maio de 2019, o reconto definitivo das eleccións municipais constataba un fito histórico na política galega. Trinta anos despois, o baltarismo perdía a maioría absoluta na Deputación de Ourense e o PP precisaba un pacto para que José Manuel Baltar non se vise obrigado a ceder o bastón de mando que herdara do seu pai en 2012 e lograra revalidar tras as municipais de 2015. A piques de chegar ao ecuador do mandato, o PSdeG de Ourense busca apoios para tentar lograr ese obxectivo mediante unha moción de censura.Os bipartitos do PP e DO saltaron polos aires tras as eleccións galegas, cos populares apoiándose nunha denuncia contra Jácome de membros do seu propio partido que quedou arquivada o pasado xaneiroApenas dúas semanas despois de perder a absoluta, Baltar tiña o pacto fiado. Co visto e prace da dirección do PP de Galicia, o barón ourensán rubricara un intercambio con Gonzalo Pérez Jácome, quen prometera desbancalo do poder en canto tivese oportunidade. Os populares puxeron os seus votos á disposición de Democracia Ourensana para elixir a Jácome como alcalde de Ourense e, a cambio, Democracia Ourensana fixo o mesmo cos seus dous escanos na Deputación para salvar a Baltar. O pacto implicaba, ademais, que DO renunciase a presentarse ás eleccións galegas na provincia para evitar restar votos ao PP.Pero os bipartitos en ambas institucións saltaron polos aires a finais do verán de 2020. Unha vez celebradas as eleccións galegas e constituído o novo Goberno da Xunta, cinco integrantes de DO acusaron a Jácome de diversas irregularidades no partido e formularon unha denuncia ante a Xustiza (que quedou arquivada o pasado xaneiro). Esa denuncia foi a razón esgrimida polo PP para romper o bipartito no Concello mentres o líder dos rebeldes de DO, Miguel Caride, era ascendido por Baltar a vicepresidente da Deputación, cargo do que tivo que destituílo apenas dous meses despois a causa da nova doutrina do Tribunal Supremo, que impide ascender politicamente aos tránsfugas.Foi así como volveu perigar relativamente a posición de Baltar, con Caride fóra do goberno da institución e o restante deputado de Democracia Ourensana, Armando Ojea, tamén fóra do xogo do bipartito ao manterse fiel a Jácome. E é neste contexto no que o PSdeG ourensán admite estar á procura de apoios para unha moción de censura na que serían precisos, xunto aos 9 votos socialistas, os dous escanos que logrou DO tras as municipais e mais o apoio do deputado do BNG, Bernardo Varela, e da deputada de Ciudadanos, Montserrat Lama, ex-membro do PP e voceira do goberno de Baltar no anterior mandato.O PSdeG pide "poñer fin a 35 anos de baltarismo" cunha moción de censura que precisaría os votos socialistas xunto a DO, BNG e CiudadanosCos ruxerruxes na política ourensá disparados dende hai semanas, este mércores o PSdeG de Ourense admitía que está a despregar contactos para tentar fiar unha moción de censura contra Baltar. A súa intención, explican, é "que todas as forzas políticas se pronuncien con claridade" sobre a súa dispoñibilidade para "poñer fin a 35 anos de baltarismo" ao estar actualmente "nunha situación de extrema debilidade". Esa, aseguran, é a razón pola que esta semana os populares deron en saír ao rescate de Pérez Jácome reintegrándose na Xunta de Goberno do Concello de Ourense, aínda que asegurasen que o fan de xeito "temporal", para suplir a ausencia dun dos dous únicos edís fieis a Jácome, que tivo que ser hospitalizado, e impedir un bloqueo completo da institución "Este movemento por parte do PP -valora o PSdeG- é a proba palpable do medo que leva ao presidente da Deputación a esgotar todas as vías ao seu alcance", neste caso volvendo a soster a Jácome. "Venderon a cidade co pacto da vergoña e volven facelo" agora, acusan, polo que consideran que é tempo de "colaborar" para que "a democracia penetre nesta provincia", tamén na Deputación.Os socialistas evitan aclarar se chegaron a ofrecer a presidencia dun eventual goberno alternativo á deputada de Ciudadanos, partido que di querer unha "solución de amplo espectro" con PP e PSOENon aclaran os socialistas se, como apuntan algunhas fontes, entre as negociacións despregadas incluíuse o ofrecemento da presidencia dun eventual goberno alternativo para Montserrat Lama, de Ciudadanos. Si admiten contactos coa formación, imprescindible para desbancar a Baltar, e ínstana a "abandonar a pasividade". "A Deputación pende dun fío e, nestas circunstancias, non hai cabida para a indecisión" ante a posibilidade "dun cambio histórico", sosteñen os socialistas.En Ciudadanos, pola súa banda, din ser partidarios dunha "solución de amplo espectro". Aseguran que, nos últimos días, recibiron unha proposta "rocambolesca" do PSdeG para a Deputación e admiten tamén ofrecementos do PP, ao que piden "pensar menos nos seus intereses, en liñas vermellas e en sillóns". Neste contexto, aseguran que prefiren un "entendemento" entre socialistas e populares, que o que definen como "constitucionalismo" se "poña de acordo para ofrecer solucións aos cidadáns".


Summary: Esta xuntanza de improvisación oral en verso terá lugar esta sexta feira 12 de maio no Auditorio de Galiza da capital compostelá. O encontro, no que participarán centros de ensino de todo o país, comezará a partires das 10:30 da mañá.

Nesta edición participarán 20 centros de ensino tanto de Compostela coma do resto de Galiza. Na xuntanza contarase tamén coa presenza de Alba María e Josinho da Teixeira e coa actuación de Lidia Botana, Bolboreta, madriña do evento. Máis de mil estudantes acudirán a este acto no que a Regueifesta presentará unha nova fornada de regueifeiros como Xairo Herbón, Esther das Luras, Noa de Capón ou Xandro de Baio. No encontro terá lugar ademais a entrega de premios do "I Certame Enreguéifate", impulsado polo Departamento de Lingua do Concello de Santiago, que busca dar a coñecer o panorama da improvisación galega entre a xente nova. Alí estará a nova fornada de regueifeiros como Xairo Herbón, Esther das Luras, Noa de Capón ou Xandro de Baio O Proxecto Regueifesta ten como obxectivo impulsar a improvisación oral en verso no ámbito educativo. A través da lingua, da música e de valores de xustiza social pero sen perder a dimensión lúdica da regueifa, este proxecto impulsar unha transformación, vinculando a escola co movemento e activismo social. Esta iniciativa foi impulsada nun primeiro momento polos institutos de Baio e As Cruces. Porén, nesta segunda edición contarase cunha vintena de centros galegos ademais do IES Arratia, do País Vasco, que participará no segundo intercambio educativo Regueibertso de improvisación oral. Pola tarde a Regueifesta continuará a celebración no Centro Xove da Almáciga co I Festival "Boina e Txapela" a partir das 19:00h. Nesta festa musical de 'freestyle', rap e rock contarase coa participación de Garcia MC e DJ Mil, entre outros. Para rematar, haberá un tempo de micro aberto para quen queira participar.


Summary: A reforma abre a porta a que as comunidades autónomas acorden "o cambio de uso forestal cando concorran razóns imperiosas de interese público de primeira orde", unha posibilidade criticada por grupos ecoloxistas e polas forzas da oposición.

O pasado 7 de xullo o Congreso aprobou (cos votos de PP, UPyD e UPN) a reforma da Lei de Montes, que databa de 2003. A nova norma, que entrará en vigor en outubro, introduce numerosos cambios que afectan á xestión da superficie forestal, que representa o 54% dos territorio en España e ata o 68% en Galicia. Entre as modificacións, unha das máis comentadas é a que afecta ao mantemento do carácter forestal dos terreos queimados. Segue prohibido "o cambio de uso durante 30 anos nun terreo incendiado", pero neste artigo 50 introdúcense dúas novas excepcións. Dise que "con carácter excepcional as comunidades autónomas poderán acordar o cambio de uso forestal cando concorran razóns imperiosas de interese público de primeira orde que deberán ser apreciadas mediante lei". E, ademais, "no caso de que esas razóns imperiosas de primeira orde correspondan a un interese xeral da Nación, será a lei estatal a que determine a necesidade do cambio de uso forestal". Así pois, a Xunta poderá cambiar o uso dos montes queimados, unha posibilidade que dende que se coñeceu hai uns meses espertou as críticas de grupos ecoloxistas e forzas da oposición. A reforma da Lei de Montes non aclara nin especifica cales son esas "razóns imperiosas de interese público" que abrirían a porta a unha recualificación, polo que será necesaria unha lei autonómica que as defina. Entre 2001 e 2013 tan só o 0,15% dos incendios foi provocado para obter unha modificación no uso do solo, lembran dende España en llamas. Porén, Laura Seara (portavoz adxunta do Grupo Socialista na Comisión de Medio Ambiente do Congreso) denuncia que na reforma legal "o interese público de primeira orde queda ao xuízo discrecional dos gobernos. Aquí está a trampa, en lugar de dicir 'recualificación', din 'cambio de uso forestal'". A Lei de Montes 43/2003 foi moi importante no seu momento, ao establecer a prohibición do cambio de uso do solo queimado durante os 30 anos posteriores a un incendio forestal De igual xeito, Iñaki Varela (Verdegaia) salientaba hai uns meses que a lei "debe evitar calquera fenda", sinalando que a modificación do artigo 50 "non se fai porque si" senón que "cando un fai unha lei e deixa aberta unha porta, é para pasar por ela". Pola súa banda, Xosé Alfredo Pereira, presidente da Organización Galega de Montes Veciñais en Man Común (ORGACCMM) sinala que "o termo interese público de primeira orde é confuso e pode ser interpretado de maneira distinta". En todo caso, Pereira destaca que "o monte veciñal está máis protexido xa que, por ter un carácter singular e ser interese público, para proceder a un cambio de uso precisaría un acto de prevalencia". A Lei de Montes 43/2003 foi moi importante no seu momento, ao establecer a prohibición do cambio de uso do solo queimado durante os 30 anos posteriores a un incendio forestal. A norma chegaba tarde, iso si, para evitar cousas coma a sucedida en Benidorm: en 1992 un incendio arrasou 450 hectáreas de bosque, un terreo recualificado sobre o que despois se construiu o parque temático Terra Mítica, unhas obras iniciadas en 1997 e concluídas no 2000. Si conseguiu paralizar outro controvertido proxecto, o da pista de esquí seco en Tordesillas (Valladolid) cun custe de 12 millóns de euros, construída en 2006 sobre un terreo queimado en 1999, algo que a lei impedía. O Goberno de Castela e Léon aprobou unha norma ad hoc para levar a cabo esta ocorrencia, pero Ecologistas en Acción foi quen de parar as obras e a lei no Tribunal Constitucional. Coa entrada en vigor da nova Lei de Montes, todo este proceso podería ter sido legal, xa que a nova redacción obriga precisamente a aprobar por lei o cambio de uso de solo, algo que fixo Castela e León, destaca España en llamas. No artigo 58.4 o Ministerio do Interior introduciu unha nova redacción para dotar de maiores competencias ás Forzas e Corpos de Seguridade do Estado á hora de investigar os delitos por incendios en detrimento dos poderes dos axentes forestais Así mesmo, no artigo 58.4 o Ministerio do Interior introduciu unha nova redacción ampliada para dotar de maiores competencias ás Forzas e Corpos de Seguridade do Estado á hora de investigar os delitos por incendios en detrimento dos poderes dos axentes forestais, segundo denuncian estes e a oposición política. "Agora os axentes forestais poderán comezar o atestado, pero quedan subordinados á Garda Civil se esta intervén" -denuncia a propia Laura Seara- "Hai un ruxeruxe de que isto está asociado tamén á privatización da seguridade dos montes". Coa nova lei, denuncia un axente forestal representante de UGT, "a Garda Civil poderá chegar e dicirme que lle entregue os datos da investigación dun incendio porque dirá que eu son o seu auxiliar. Nós estamos encantados de colaborar, pero non imos ser subordinados de ninguén porque iso vai en detrimento de a calidade da investigación dos delitos ambientais".


Summary: As mensaxes de apoio ao candidato de Unidas Podemos á Comunidade de Madrid, Pablo Iglesias, así como ao ministro do Interior, Fernando Grande-Marlaska, e á directora xeral da Garda Civil, María Gámez, chegaron desde distintos partidos. Algúns instaron á cidadanía a "parar o fascismo".

O candidato de Unidas Podemos a presidir a Comunidade de Madrid e ex vicepresidente do Goberno do Estado español, Pablo Iglesias, presentouse esta sexta feira ante a Policía para denunciar as ameazas de morte recibidas onte a través dunha misiva que contiña balas. O sucedido non tardou en provocar numerosas reaccións desde distintos grupos, que van desde os que poñen en dúbida a veracidade da carta como Vox até os que a condenan "sen paliativos". A xornada após recibir as ameazas estivo marcada no político polas acusacións de Vox sobre o líder de Unidas Podemos na comunidade madrileña, Pablo Iglesias, que falou dunha estratexia da dereita máis radical para ir cara "a deshumanización, que é o calco do que facían os nazis nos anos 30" ao ver que o partido opositor non condenaba as ameazas que sufriu. "Acabáronse os debates contra a ultradereita, dado que os demócratas non poden lexitimala; non se pode consentir o que está a pasar, demasiada impunidade...", reflexionou molesto após marchar dun encontro de corte electoral organizado pola Cadena Ser. Así se pronunciou xa na rúa, pois decidiu atender a proposta da cabeza de lista de Vox en Madrid, Rocío Monasteiro, que pediu que se marchara intentando pór en dúbida as ameazas de morte. Malia esas reticencias, o certo é que na carta que chegou ao Ministerio do Interior había catro balas de gran calibre. Na nota adxunta podíase ler: "Pablo Iglesias Turrión deixaches morrer aos nosos pais e avós. A túa muller, os teus pais e ti estades sentenciados á pena capital. O teu tempo esgótase". Sen tolerancia En consecuencia e a diferencia do sucedido con Vox, as mostras de apoio a Iglesias non deixaron de aparecer. A vicepresidenta terceira no Executivo do Estado español, Yolanda Díaz -que é a sucesora do político como líder do partido dentro da equipa de Pedro Sánchez- advertiu de que non se poden "tolerar nin normalizar ameazas, nin violencia verbal no debate político". Pero para Monasterio o importante é saber quen mandou as cartas. Despois do choque con Iglesias, Vox anunciou que sería acusación popular no caso, pero con diversos ataques ao que fora vicepresidente. Pola súa parte, a vicepresidenta xeral do PSOE e voceira no Congreso, Adriana Lastra, pediu a madrileñas e madrileños que o 4 de maio voten "en lexítima defensa" para evitar un goberno de coalición entre PP e Vox porque "alimentan o discurso do odio". Como os obxectivos das cartas tamén eran outros -o ministro do Interior, Fernando Grande-Marlaska, e a directora xeral da Garda Civil, María Gámez-, a socialista aludiu a que esas balas viñeron "porque as palabras non son inocuas". "Está en risco a democracia", sostivo. Mensaxes de unha e outra cor política A ministra de Asuntos Exteriores, UE e Cooperación, Arancha González Laya, uniuse á condena "sen paliativos" das cartas. "En democracia non caben os titubeos cando se trata de defender a integridade física e a vida dos nosos cidadáns", resumiu. En paralelo, a portavoz da dirección fedaral de IU, Sira Rego, transmitía o "total respaldo e solidariedade" con Pablo Iglesias. "Parar o fascismo é unha tarefa fundamental para todas as persoas que somos demócratas", subliñou. Desde a Galiza sumáronse á condena outras personalidades políticas como o secretario xeral do PPdeG, Miguel Tellado, que mandou o seu apoio aos destinatarios das ameazas.


Summary: En Marea, PSdeG e BNG piden conxuntamente que o director xeral da CRTVG informe á cámara. O programa en que pretensamente se tería producido o acoso denunciado pola actriz Iria Pinheiro é un espazo contratado pola TVG a unha produtora privada.

Ás 16.42 horas desta segunda feira 12 de marzo os grupos parlamentares de En Marea, PSdeG e BNG apresentaron perante o rexisto da cámara a petición de comparecencia, na comisión de seguimento da CRTVG, do director xeral da compañía, Alfonso Sánchez Izquierdo. A petición viña asinada polos portavoces dos grupos: Luís Villares, Xoaquín Fernández Leiceaga e Ana Pontón, de En Marea, PsdeG e BNG, respectivamente. No texto pédese a Sánchez Izquierdo que informe "sobre o presunto acoso realizado polo director do programa 'Con amor e compañía' [José Luis Viñas Orta] a unha actriz [Iria Piñeiro] que denunciou os feitos perante o Xulgado número 3 de Santiago, segundo reflicte un meio de comunicación [Sermos Galiza]". Dado o regulamento da cámara, a comparecencia non é obrigatoria, isto é, o PP, coa súa maioría absoluta, poderia vetala, cousa en todo caso politicamente pouco probábel. No mesmo día en que Sermos noticiou a denuncia, o comité inter-centros da CRTVG demandou o cesamento do director denunciado. A compañía divulgou, tamén a sexta feira, un comunicado a meio do cal informou de que Viñas Orta non tiña neste momento ningunha vinculación co ente público e que, en todo caso, se adoptaba a decisión de "cautelarmente" prescindir dos seus servizos en tanto non haber unha resolución xudicial sobre a denuncia apresentada por Iria Pinheiro. Esta mesma segunda feira, o BNG apresentou tamén unha batería de perguntas por escrito, para, entre outras cuestións, se interesar sobre se a CRTVG ten ou pensa ter un protocolo para a prevención do acoso e a violencia machista.


Todas as recomendacións do Servizo Galego de Saúde e do Ministerio de Sanidade para facer fronte ao coronavirus están encabezadas, no que atinxe ás accións individuais da cidadanía, pola necesidade de ter gran coidado coa hixiene persoal. Moi especialmente, coa hixiene das mans, que deben ser lavadas frecuentemente con auga e xabrón, sen necesidade de produtos adicionais, especifican."O coronavirus ten unha capa de graxa que é imprescindible para el e esa capa destrúea o xabrón", explican dende o Sergas para subliñar a importancia do lavado das mansA importancia de que o lavado inclúa xabrón ten unha explicación moi concreta, que a Subdirección de Calidade do Sergas transmitiu nunha circular a colectivos vinculados á sanidade galega como a Asociación de Usuarios do Servizo de Oncoloxía do Clínico de Santiago (AUSO-CHUS), que a fixo pública. "A mellor medida que podemos adoptar é fomentar a todos os niveis a hixiene de mans" con auga e xabrón, sinala."É fundamental", detalla a nota, porque "o coronavirus ten, na súa estrutura, unha capa de graxa interior". "É imprescindible para el, sen esa capa non pode meterse dentro das células e sen meterse dentro das células, non pode facer dano". "E esa capa -conclúe o texto remitido polo Sergas- destrúea o xabrón"."Lavar as mans con auga e xabrón é a medida hixiénica máis poderosa para frear os contaxios"Neste sentido, agrega, cómpre ter en conta que "a principal maneira de contaxio do virus é polas mans", toda vez que "cando tocamos algo que foi infectado e despois levamos as mans á boca ou ao nariz", o contaxio "é moito máis probable que o aéreo" mediante pingas en suspensión. Por todo isto "lavar as mans con agua e xabrón, tan eficaz como as solucións hidroalcólicas, sempre antes e despois de comer, sempre despois de ir ao baño", tras abrir portas ou tocar as barras no transporte público "é a medida hixiénica máis poderosa para frear os contaxios e está ao alcance de todos".A importancia de "aplanar a curva"Unha boa hixiene de mans, ao xeito do explicado polo Sergas, contribúe a evitar contaxios e tamén a frear o ritmo dos que continuará habendo. Porque precisamente isto, frear o ritmo de novos positivos, é outra das claves perseguidas polas autoridades sanitarias. Así o explica neste vídeo o doutor Fernando Simón, director do Centro de Alertas e Emerxencias Sanitarias e principal voceiro do Goberno central a respecto da epidemia.Nun vídeo divulgado polo Ministerio de Sanidade, explica que mediante a aplicación de medidas preventivas, tanto individuais como colectivas, procúrase que o espallamento do virus sexa máis lento e así, é posible "controlar máis a enfermidade". Este factor tamén é determinante para que os sistema sanitario poida absorber os casos de persoas máis necesitadas de atención esquivando os colapsos.


Summary: As organizacións sindicais critican que os gobernos teñan "abandonado á súa sorte os traballadores e traballadoras".

As organizacións sindicas con presenza na Mesa industrial creada para o mantemento da actividade nas plantas de aluminio da Coruña e Avilés enviaron unha carta de reprobación ao Ministerio de Industria "pola falta de actuacións ante a incerteza xerada tras a venda das fábricas ao Grupo Industrial Riesgo". Ao tempo, as centrais instan o Goberno español e galego a que tomen "as medidas legais necesarias para a intervención e control público da planta para poder garantir o emprego e a continuidade produtiv"a. No escrito repróchaselle ao Goberno español que teña "abandonado á súa sorte os traballadores e traballadoras" e desatendendo os compromisos asumidos polo Ministerio no proceso de venda das plantas de Alcoa a Parter Capital, que estivo tutelado polo Goberno español e contou co parabén da Xunta. Na reunión telemática tampouco compareceron Alcoa e Parter, polo que a representación social continúa sen coñecer os termos da operación de venda que este último grupo acadou con Industrial Riesgos. Ante a incerteza no mantemento dos empregos e o futuro da planta, os traballadores e traballadoras de Alu Ibérica da Coruña realizaron unha nova mobilización na tarde do luns, ás portas da Delegación do Goberno, para esixir solucións e a intervención pública da fábrica.


Summary: O Sergas rexistra 5.435 casos activos, un incremento diario do 1,74% que supón o menor dende o inicio dunha pandemia na que xa faleceron 258 persoas. Xa foron dadas de alta 688 persoas e por primeira vez baixa nun día tanto a hospitalización ordinaria como o ingreso en UCI

A moderación do ritmo da epidemia do coronavirus en Galicia que apuntaba a tendencia da semana pasada semella reflectirse tamén nos datos diarios nesta terceira semana de confinamento. O cómputo diario do Servizo Galego de Saúde inclúe este martes, 7 de abril, 5.435 positivos activos, un incremento en vinte e catro horas dun 1,74% que supón encadear oito días de descenso no ritmo de aumento e ademais, a menor suba porcentual nun día dende o comezo da pandemia. [Galicia comeza a aplanar a curva de novos casos de coronavirus, ingresos en UCI e hospitalizacións]O Sergas rexistra 5.435 casos activos, un incremento diario do 1,74% que supón o menor dende o inicio dunha pandemia na que xa faleceron 258 persoasNun contexto no que a presión nos hospitais galegos comeza a minorar e por primeira vez, descende nun mesmo día o número de persoas ingresadas por covid-19 tanto en unidades hospitalarias ordinarias como na UCI, o peor dato da xornada volve ser o dos falecementos. Xa son 258 persoas as que morreron no país polo virus, 17 máis que un día antes. Delas, 9 faleceron en hospitais e 8, en residencias de anciáns. Polo momento, Sanidade segue sen incorporar ao seu balance estes datos dos falecementos polo virus nos centros de maiores, aínda que vén de publicar unha orde para que as residencias lle transmitan información de cada pasamento cunha marxe de dúas horas e ademais, dende este 8 de abril vai ter a obriga de informar ao respecto ao Ministerio de Sanidade. Ata agora, a información que a Xunta traslada ao Ministerio non inclúe os falecementos por covid-19 en residencias de anciáns. A última hora da tarde deste 7 de abril, a Xunta anunciou á prensa que se dispón a seguir a "indicación" do Ministerio e o Sergas, de agora en diante, "centralizará" os datos e incorporará á estatística oficial da covid-19 os datos das residencias.Polo momento, descoñécese cantas das mortes que acontecen nos hospitais se corresponden con persoas procedentes das residencias. [O Sergas pide ás residencias as mortes por coronavirus en dúas horas mentres segue sen sumalas á súa estatística]A baixada no ritmo de detección de novos positivos malia continuar o incremento no número de probas -as PCR son xa 32.146, segundo Sanidade, mentres que este luns, día 6, eran 30.002 dá lugar a outro dato que apunta unha melloría da situación. Por primeira vez, o ritmo das altas en vinte e catro horas é superior ao dos novos positivos: son xa 688 persoas as dadas de alta, un 12,79% máis que o día anterior.Menor presión nos hospitaisAínda que como apunta o propio persoal sanitario, a carga asistencial pola pandemia aínda é moi elevada nos hospitais galegos, os indicadores de hospitalización pola covid-19 tamén se relaxan. Así, por primeira vez dende que o Sergas ofrece datos sobre o coronavirus, descenden nun mesmo día tanto as persoas na UCI como as ingresadas en unidades ordinarias de hospitalización. Fano nun 3,57% e nun 3,09%, respectivamente.As persoas illadas a domicilio son o 80% dos positivos activos pola baixada das hospitalizaciónsAsí, segundo o balance deste 7 de abril precisan atención en unidades de coidados intensivos un total de 162 persoas infectadas polo coronavirus. Isto supón que dende o pasado día 4, cando se rexistraban 177 persoas nestas unidades, a súa ocupación pola pandemia está a baixar. Mentres, as persoas hospitalizadas en unidades ordinarias son 91, 29 menos que un día antes. Si aumentan as illadas no seu domicilio, 4.363, un 0,88% máis que no día anterior. As persoas illadas na casa, polo efecto da diminución das hospitalizacións, xa son o 80% dos positivos activos.A Coruña volve ser a área con máis casosPor áreas sanitarias, o maior incremento diario é 7 de abril o da Coruña, que volver ser a que acumula máis positivos activos (1.117) tras varias xornadas na que o maior número absoluto veu sendo o de Vigo. Non obstante, a incidencia -positivos por cada 100.000 habitantes- é especialmente intensa en Ourense, por riba das áreas máis poboadas do país, aínda que neste balance o incremento é mínimo, de só 7 casos.No resto de áreas, Santiago volve aumentar e achégase aos 900 casos mentres que Lugo presenta exactamente os mesmos que no día previo, 563. Pontevedra continúa por baixo do medio milleiro e Ferrol, un chisco por riba dos 300.


Summary: O sindicato nacionalista anunciou que non asinará a addenda sobre o acceso á listaxe de profesorado interino. O seu secretario nacional, Anxo Louzao, fala de "fábrica de parados".

A poucos metros do despacho de Jesús Vázquez, conselleiro de Cultura, Educación e Ordenación Universitaria, ducias de manifestantes convocados pola CIG-Ensino protestaban contra a precariedade do profesorado interino e substituto. Tras unha faixa co lema "traballo para o profesorado interino e substituto" e acompañados por músicos, amosaban a súa indignación face a última decisión da Xunta verbo do criterio para acceder ás listaxes de profesorado. Para o sindicato nacionalista, é "inaceptábel que a Consellaría pretenda modificar só este procedemento, sen considerar a restitución do pagamento no verán ao profesorado substituto e sen pretender ningunha negociación para acadar un acordo de estabilidade". "Desde o 2009 temos unha fábrica de parados, con 3.000 docentes menos se sumamos os despidos e as prazas que se deixaron de convocar" A situación empeorou A CIG-Ensino vén de denunciar que a situación do profesorado interino empeorou nos últimos anos. Para o sindicato nacionalista, o acordo de colaboración de 1995, coas seguintes addendas, non serviu para dar estabilidade a este profesorado. Denuncian que a día de hoxe a inestabilidade e precariedade do colectivo "é absoluta". Como exemplo poñen a profesor@s dalgunhas especialidades que após moitos anos como interinos "agora están facendo contratos de substitucións ou non traballan". É o caso do profesorado de Filosofía, Debuxo, Latín, Educación Física e lingua onde o 50% non obtivo destino. Anxo Louzao, secretario nacional da CIG-Ensino, asegura que agora o profesorado interino "non sabe o que lle vai pasar o curso vindeiro, se ten a sorte de ser interino porque igual pasou a ser substituto e está no paro". O sindicalista lembrou que nos orzamentos de 2013 aparecen 312 prazas menos "e haberá que asumir as xubilacións que se produzan". Para a CIG-Ensino as cifras son de auténtico escándalo. "Desde o 2009 temos unha fábrica de parados, con 3.000 docentes menos se sumamos os despidos e as prazas que se deixaron de convocar", asegura o seu secretario nacional. As consecuencias para o ensino, segundo Louzao, son "o deterioro na calidade do servizo público, ao non se cobriren ben as baixas e ao se producir un incremento no horario do profesorado. Destarte, non se atenden as necesidades educactivas especiais nin se pode realizar un reforzo educativo se se precisa aínda que os centros demanden profesorado". Os recortes "Estamos diante dun deterioro laboral dun servizo público fundamental", asegura Anxo Louzao, "non é cuestión de diñeiro, facémoslle as contas á Consellaría de Educación se quer". Para defender esta idea. sinala que os orzamentos da Consellaría reducíronse un 32% desde 2009, "mais destinan 240 millóns de euros ao ensino privado e concertado, deles 3 millóns de euros son para centros que segregan por cuestión de xénero". O sindicalista asegura que "con outra distribución falaríamos doutra situación no ensino público". Ten claro que "é un problema de prioridades e o PP, por puro neoliberalismo, opta por "desmantelar os servizos públicos"


A hostalaría da Galiza fica sen ningunha restrición pola Covid desde este sábado, ao decaeren hoxe as limitación de comensais por mesa. Por tanto, á marxe da medida común en todo o Estado do uso de máscara en interiores, que previsibelmente se eliminará o día 20 de abril, con algunhas excepcións (como hospitais e residencias de maiores), a Galiza mantén unicamente até as 00 horas do 23 de abril a exixencia do certificado de vacinación, recuperación ou proba diagnóstica negativa para visitar os pacientes ingresados en centros hospitalarios e sociosanitarios residenciais de maiores e de persoas con diversidade funcional. A Galiza é o único territorio do Estado que mantén restricións pola Covid Respecto diso, segundo a orde publicada onte no Diario Oficial da Galiza (DOG) pola Consellaría de Sanidade, mantense esta medida "atendendo á evolución da situación epidemiolóxica". Entre algunhas das restricións que decaen hoxe, encóntranse a fin do límite de 10 comensais por mesa en interior e 20 no exterior ou a capacidade no interior dos locais , que tampouco terá restricións. Datos Covid e gripe A Galiza encara o inicio desta semana Santa cun aumento dos casos activos de Covid até os 11.626, de hospitalizados, con 488 e de novos contaxios, con 1.276. Pola súa parte, a taxa de positividade repunta a 30,5%. Arranca o novo protocolo Covid cando aínda non o recibiron todos os centros de saúde Segundo os datos actualizados onte pola Consellaría de Sanidade, con rexistros até as 18. horas da quinta feira, aumentan a 20 as persoas ingresadas en UCI pola Covid-19 e a 468 as hospitalizadas en unidades convencionais, mentres que 11.138 pacientes permanecen en seguimento no seu domicilio. No tocante aos casos de gripe, os ingresos de persoas con esta doenza ascenden a 238, o que supón un descenso de 57% con respecto á semana anterior. Así consta no informe publicado polo Sergas: Vixilancia da gripe na Galiza.


Summary: O colectivo PACs en pé de guerra transmitiu publicamente a súa indignación polo trato dado ao seu comité de folga na reunión mantida coa Consellaría de Sanidade. Acúsana de non querer escoitar ao comité e de non consideralo como "lexítimo representante" das traballadoras e traballadores.

PACs en Pé de Guerra amosou publicamente a súa indignación coa consellaría polo trato recibido ao seu comité de folga, e acusouna de "cerrazón" ao non disporse a valorar a contraposta que lle transmitiron. No seu comunicado, o colectivo salienta non saber se "o que molesta ao Sergas é a presenza neste comité de traballadoras e traballadores que ademais somos quen mellor coñecemos e sufrimos os incumprimentos do pacto e as deficiencias na calidade asistencial que podemos prestar". Critican que o Sergas non teña vontade nin para entrar a valorar a contraproposta que o colectivo lle presentou. Así mesmo, salientan que non poden admitir a única solución que propón o Sergas e que consiste nun borrador que xa foi rexeitado. PACs en pé de guerra amósase contrario a que se lles "recalcule" a xornada por enfermidade ou por permisos, e critican que desde o goberno galego se cualifique de incremento salarial "a unha débeda que se mantén desde o 2010, cando nos correspondía cobrar o 100% dos complementos", segundo denuncian. O colectivo considera ademais, que o conflito non pode ser solucionado no marco dunha negociación global coa atención primaria, e esixen, polas súas "especiais características e marco regulador" no que se lles encadra, a que o Sergas sente de novo co comité de folga e "atenda á proposta das traballadoras e traballadores".


Summary: O Ministerio do Interior rexistrou 62 destes casos no noso país en 2014. Houbo 23 persoas detidas ou imputadas por este tipo de delitos só neses doce meses

Cada seis dúas, un delito de odio en Galiza. É a media que se extrae dos datos rexistrados nos anuarios do Ministerio de Interior correspondentes a 2013 e 2014 (o último ano editado). Antes de 2013 este tipo de delitos non se desglosaban. Interior recolle que en 2014 houbo 62 destes delitos, cifra lixeiramente inferior á rexistrada en 2013, que foron 67. Un total de 129 nestes 24 meses. A Coruña é a provincia onde teñen lugar a maior parte deles, 99; seguida a distancia de Pontevedra, 16; Ourense con 8; e Lugo, 6. O Anuario do Ministerio informa que en 2014 houbo en Galiza 23 detidos ou imputados por estes feitos. A maioría destes delitos son pola orientación ou identidade sexual da vítima ou por sofre esta unha discapacidade Mais, que é un delito de odio? É unha infracción penal, quer contra a persoa ou a propiedade, cometida porque a vítima pertence ou ten relación cun determinado colectivo, orientación sexual, raza, nacionalidade ou relixión. Destes 129 delitos, a maioría prodúcense por mor da orientación ou identidade sexual da vítima: 87 casos en Galiza. Case sete de cada dez. A continuación séguelle os delitos cometidos pola discapacidada da vítima: 26 casos no noso país neses dous anos. A motivación racista/xenófoba está en 11 delitos de odio no noso país, mentres que as crenzas ou prácticas relixiosas están en catro. Por antisemitismo Interior só ten rexistrado 1 delito de odio nestes 24 meses e ningún por aporofobia (odio ou rexeitamento aos pobres). Á baixa En Galiza houbo un decenso deste tipo de delitos de 2013 a 2014 (pasaron de 67 a 62), tendencia contraria á que rexistrou o Estado español, onde aumentaron nun 9,6% no mesmo período. En 2013 cometéranse 1.172 mentres que en 2014 foron 1.280. Entre os maiores incrementos porcentuais figura o anti-semitismo a a aporofobia.


Summary: O vindeiro 16 de marzo terá lugar a Gala dos premios en A CaixaForum de Barcelona e darase a coñecer a plataforma gañadora

O animador sociocultural, traballador de bibliotecas municipais e colaborador de Sermos Galiza, Jorge Castro, vén de quedar finalista coa súa web 'Menores en Rede' na XXII edición dos Premios Zapping, con sede en Catalunya. A web de Castro apareceu na listaxe das dez plataformas seleccionadas aos premios na categoría de Mellor Iniciativa de Internet ou APP. Destas, as propias espectadoras e os espectadores elixiron as tres finalistas coas súas votacións. De aí saíu 'Menores en Rede', xunto ás plataformas 'The Capsuled' e 'Tú decides en internet'. Agora será un xurado o que decida a web gañadora, que se desvelará o vindeiro 16 de marzo na Gala dos premios, en A CaixaForum de Barcelona. Menores en Rede 'Menores en Rede' nos seus inicios era un blogue, mais evolucionou até converterse nunha web. "Naceu en 2010 porque naqueles tempos non había moitos recursos como hai agora para pais e nais na rede, co fin de guiar as rapazas e os rapaces no uso das ferramentas, que daquela eran diferentes ás de agora. Para cubrir ese baleiro foi polo que decidín montar esta web", explica o autor en declaracións a Sermos Galiza. O proxecto comezou a enfocar os contidos na mellora do uso das ferramentas na rede, mais na actualidade está orientando de maneira pedagóxica. "Hoxe en día tanto os rapaces como as rapazas e os pais utilizan as mesmas ferramentas, polo tanto agora está máis ben enfocada a como orientar a rapazas e rapaces no uso e manexo desas ferramentas", afirma o autor. Os contidos da web están divididos en diversas seccións, desde a alerta e prevención da figura dos menores na rede, e consellos para as persoas máis novas que navegan por Internet, por unha banda, máis tamén hai un apartado adicado á información para os maiores. Nesta sección, Castro ofrece consellos, avisos e recomendacións dirixidas especificamente ás persoas adultas para unha mellor experiencia en Internet e nas redes sociais. "Chegan consultas de nais e pais e eu vou contestando", coméntanos. Premios Zapping Os premios Zapping son o recoñecemento máis directo do público á programación e aos profesionais da televisión que non se rexen unicamente pola audiencia e esfórzanse en facer unha televisión de calidade. O prestixio destes premios reside en que a votación é popular e pondérase segundo os criterios de calidade. As espectadoras e os espectadores seleccionan cos seus votos as tres persoas finalistas en cada categoría, quer na televisión (mellor actualidade informativa e entrevistas, actriz, actor, concurso, presentadora/o, documental e serie) quer en Videoxogos e Internet (mellor videoxogo, videoxogo infantil e iniciativa en internet ou app). Despois, un xurado emite o seu propio voto entre as candidatas e os candidatos e decide a persoa gañadora, que non se coñece até a mesma noite da Gala.


Summary: Dúas persoas finaron nas instalacións do centro residencial Ballesol de Vigo, que foi un dos últimos nos que se detectaron gromos importantes.

A Xunta, a través da Consellaría de Sanidade, informou esta noite do pasamento dunha ducia de persoas que foran diagnosticadas coa Covid-19. Esta cifra tan elevada supón un incremento no cómputo global de vítimas, que xa chega ás 1.119 desde que comezou a pandemia. Na Galiza, un dos puntos febles da estrutura de control dos contaxios están a ser as residencias. Así o demostran os surtos masivos que xurden de cando en vez e que moitos dos óbitos teñan relación con estes centros. Por exemplo, esta quinta feira houbo que lamentar a morte de dous pacientes que vivían na Ballesol de Vigo. Sen sequera ser trasladados da infraestrutura a un centro sanitario faleceron un varón de 83 anos e unha muller de 92. Ademais, no Complexo Hospitalario Universitario de Ourense (CHUO) déronse catro óbitos de homes de 67, 75, 85 e 86 anos de idade. Xa en Compostela, no CHUS, non se puido facer nada para salvar a vida de dous enfermos de 76 e 86 anos. No hospital Virxe da Xunqueira de Cee os equipos médicos informaron do pasamento doutro home, neste caso de 88 anos. Na área sanitaria de Ferrol finou un doente de 86 anos diagnosticado de Covid-19 que estaba ingresado no centro hospitalario de referencia. Pola súa banda, os hospitais de Pontevedra e Vigo notificaron cada un o falecemento dunha paciente, de 96 e 91 anos respectivamente.


Summary: A plataforma pola defensa da sanidade pública constituiu a súa sección xuvenil que arrancará os seus actos de protesta cunha xornada lúdico-reivindicativa en Compostela.

A través da sinatura dun manifesto, representantes dunha ducia de organizacións xuvenís e estudantís constituíron esta fin de semana unha área de traballo para a mocidade inserida na Plataforma SOS Sanidade Pública. Acción Universitaria, AGIR, Anova Mocidade, Asociación de Estudantes de Grao en Medicina, Asociación Estudantil Galega de Esquerdas, Comités, Galiza Nova, Liga Estudantil Galega, Mocidade Esquerda Unida, Mocidade Nacionalista Galega, Xuventude Comunista de Galiza e Xuventudes Socialistas de Galicia denuncian no texto constitutivo os "retallos ideolóxicos" que están a "executar" os gobernos español e galego en mans do Partido Popular tomando "a situación de crise" como "a excusa perfecta". Neste senso, lembran que até hoxe as políticas aprobadas pola Xunta de Galiza e Madrid eliminaron "a prestación sanitaria universal" para as persoas "inmigrantes en situación irregular", as "mozas e mozos maiores de 26 anos sen cotización" e as "persoas en situación de desemprego que se ausenten por espazo superior a 3 meses" do seu lugar de residencia. Aliás, salientan no manifesto, os sucesivos re-pagamentos farmacolóxicos para doentes crónic@s, próteses ambulatorias, transporte sanitario non urxente, transporte adaptado ou o cobro das operacións de cambio de sexo supoñen unha vulneración da "función primordial de calquera goberno que se diga democrático". A saúde: un dereito humano universal Desta maneira, exixen ás autoridades con competencias sanitarias que dean cumprimento ao marco xurídico actual e garantan "o dereito á protección da saúde" (artigo 43.1 da Constitución española); "o dereito de toda persoa á seguridade social" e á "satisfacción dos dereitos económicos, sociais e culturais indispensábeis á súa dignidade" (artigo 22 da Declaración Universal dos Dereitos Humanos) e o dereito "a un nivel de vida acaído que asegure a saúde e o benestar" de todas as persoas (artigo 25.1 da Declaración Universal dos Dereitos Humanos). Música e loita pola sanidade pública Para difundir as súas demandas e exixir compromisos políticos que camiñen na liña da protección e garantía do dereito á saúde das persoas a sección xuvenil da Plataforma SOS Sanidade Pública organiza esta terza feira (17 de decembro) un acto lúdico-reivindicativo na Praza do Toural (Compostela). Nesta xornada de reivindicación a iniciativa social comezará coa pintada dun mural ás 18.30 horas. Após, realizarán polas rúas da capital galega un pasarrúas da man do grupo de batukada Trópico de Grelos, Sesión Vermú, García MC e O'Leo e Arremecaghoná. Finalmente, darán leitura ao manifesto e rematarán cun Flashmob e a presentación do mural ás 21.00horas. A acción visa ser o punto de partida dunha campaña máis ampla que levará a defensa da sanidade pública a todas as comarcas do país.


Summary: A pandemia continúa disparada na Galiza. Segundo os dados ofrecidos polo Servizo Galego de Saúde (Sergas) os casos activos marca un novo máximo histórico con 45.973 casos activos.

As cifras ofrecidas certifican os temores das autoridades galegas respecto a posibilidade do colapso dos servizos sanitarios. Así, a Dirección Xeral de Saúde Pública da Consellería de Sanidade indica a importante alza dos contaxios nas últimas 24 horas, aumentando os casos activos en máis de 4.173 persoas. A xeografía dos casos activos A área sanitaria de Vigo situouse á cabeza dos contaxios con 11.377 casos activos, colocándose a continuación a área sanitaria de Santiago-A Barbanza con 8.642 e seguíndoa de preto a área sanitaria da Coruña-Cee con 8.206 Un día máis a área sanitaria de Vigo rexistra os peores dados, sendo actualmente un dos grandes motivos de preocupación das autoridades sanitarias galegas. A este respecto, máis de 70% dos doentes internados na Unidade de Coidados Intensivos (UCI) do hospital Álvaro Cunqueiro atópanse sen vacinar. Os postos de cola ocúpanos a área sanitaria de Ferrol 2.739 casos activos, á area sanitaria de Lugo, A Mariña, Monforte con 4.044, a área sanitaria de Ourense-Verín-O Barco de Valdeorras con 4.890 e a área sanitaria de Pontevedra-O Salnés con 4.111. A presión hospitalaria continúa aumentando nas últimas horas. Así, o Sergas confirma 50 doentes ingresados nas UCI da rede hospitalaria galega e 283 internados nas diferentes unidades de hospitalización das sete áreas sanitarias. Recomendacións do Sergas Os técnicos da Dirección Xeral de Saúde Pública da Xunta da Galiza aconsellan á poboación adoptar as medidas de protección e limitación da diseminación do virus común a calquera infección respiratoria, como a gripe. As autoridades sanitarias chaman a extremar a hixiene de mans, lavándoas frecuentemente, especialmente despois de tusir ou soarse, e cubrirase o nariz e a boca cun pano, preferentemente desbotábel. Neste sentido recomendan evitar tocar os ollos, o nariz e a boca coas mans A Consellaría de Sanidade considera importante "procurar unha axeitada ventilación dos espazos interiores optando preferentemente por espazos abertos e tratando de evitar aglomeracións" e chama a manter "a distancia de seguridade e atender ás restricións específicas que se poidan establecer en cada comarca ou concello".


Summary: Desde AGE exixen a retirada do Plan sectorial de actividades extractivas de Galiza actualmente en período de exposición pública. A proposta do Goberno prevé "legalizar as explotacións mineiras" que actualmente operan sen licenza e liberalizar o solo para converter "Galiza nunha mina a ceo aberto"

Perante a mobilización que o vindeiro domingo se celebrará en Compostela contra a minaría contaminante, desde Alternativa Galega de Esquerda (AGE) chaman a cidadanía a "se mobilizar" contra "un modelo económico, político e ambiental" que está a converter Galiza nunha "mina a ceo aberto". Así o explicaron esta segunda feira en comparecencia de impresa @s deputad@s Yolanda Díaz, Antón Sánchez, Consuelo Martínez e Xosé Manuel Beiras que exixiron á Xunta de Galiza a retirada do Plan Sectorial de Acivicades extractivas de Galiza. As licenzas municipais e as memorias ambientais xa non serán obrigatorias A proposta atópase en exposición pública desde o pasado 3 de maio e ben a dar continuidade ao "proceso de deconstrución normativa", apuntou a vicevoceira da coalición Yolanda Díaz, que permite a venda "da contorna ás transnacionais" e a instalación de proxectos mineiros "en todo o territorio". Antón Sánchez, asegurou que o plan "pretende diagnosticar cales son os problemas das empresas para desenvolveren a súa actividade" para lles dar solución desde a administración. O Plan sectorial legaliza o "solo rústico" para a explotación mineira mais tamén os ríos e os espazos da Rede Natura Neste senso, denunciou que o texto legaliza as explotacións mineiras que actualmente operan sen licenza ao suprimir a obrigatoriedade da mesma para pór en marcha a actividade extractiva. Consuelo Martínez lembrou que o Plan achegado pola Xunta de Galiza considera que o "62% dos Concellos" da Galiza poden ser obxecto de proxectos mineiros. Nin a consideración de "solo rústico" servirá de se aprobar o Plan para frear a instalación de explotacións mineiras pois esta consideración deixará de ser un impedimento para a súa construción. A Rede Natura ou os ríos ficarán tamén como posíbeis emprazamentos e mesmo se recollen como posíbeis localizacións "os ríos Miño e Sil", denunciou a deputada Consuelo Martínez. Tamén así, o Plan sectorial presentado polo executivo de Núñez Feijóo desbota a necesidade de se aprobar unha memoria ambiental para iniciar un proxecto mineiro. Neste senso, desde AGE aseguraron que a nova norma considerará aprobado este informe de non se presentar en tempo e forma no prazo previsto. O vindeiro domingo 2 de xuño Compostela acollerá unha mobilización contra a megaminaría contaminante que se prevé será masiva Chaman á mobilización social Para o grupo parlamentar liderado por Xosé Manuel Beiras a política mineira da Xunta de Galiza é propia "dun país subdesenvolvido" e dunha "economía de enclave" polo que chaman á cidadanía a se mobilizar o vindeiro día 2 e mesmo a "ocupar" o terreo cobizado polas empresas de extracción. Neste senso, Xosé Manuel Beiras exixiu que se convoquen referendos populares para que sexa a cidadanía "quen decida" pois a Xunta, dixo, está "ao servizo das transnacionais" e quere converter "Galiza nunha Katanga". Beiras fixo un chamamento á poboación "para que se alcen en pé de guerra" dixo "porque esta xentuza quere borrar do mapa a este país". Aliás, o portavoz parlamentar insistiu en que "non vale que se mobilicen só os afectados" e mesmo emprazou a "ocupar fisicamente" o espazo que queren atinxir mesmo con acampadas permatentes e rotatorias.


Hai unhas semanas conversaba co responsable da Asociación española para a normalización (AENOR) acerca da situación das administracións locais ante a entrada en vigor da nova lei de protección de datos. Que este setembro se supón que sen máis dilación entrase en vigor e que complementa a normativa europea respecto diso. Indícome que as administracións locais por regra xeral non están preparadas para a aplicación desta norma que complementa xa outras existentes tales como o esquema de seguridade , unha serie de procesos de obrigado cumprimento que garanten as transaccións entre o cidadán e as administracións locais. Con todo coa normativa na man ditas administracións poden ser sancionadas pola propia axencia de protección de datos por non cumprir ditas obrigacións. Entón porque non están preparadas, nalgúns casos por falta de preparación , descoñecemento ou sinxelamente desidia acerca dunhas pautas de control que supoñen uns custos, lixeiro, para as arcas municipais pero crean uns elementos de control e suxeición á xestión da administración. É evidente que a ninguén lle gusta que lle controles e menos aínda se supón un custo, aínda que sexa unha obrigación legal. A falta de coñecemento do cidadán dos seus dereitos nalgúns casos tamén axuda. Coa entrada en vigor da lei as administracións locais que incumpran son susceptibles de reclamación dunha forma áxil e sinxela ante a axencia española de protección de datos e por iso susceptibles de ser expedientadas e se non hai máis remedio sancionadas e publicitada dita sanción. O control dos administradores por parte dos administrados é esencial para que estes non obien os dereitos do cidadán, en materia de seguridade da información o cidadán ten unha poderosa ferramenta na Axencia de protección de datos que atraves do seu paxina web e os seus técnicos dá pé a defender uns dereitos de privacidade tan pouco valorados como importantes. Este Setembro entrase en vigor a norma a ver con que celeridade ponse ao dia os nosos administradores máis próximos, os concellos. A ver qué pasa. Publicidade


Summary: O catedrático de Matemática Aplicada venceu co 50,5% do voto ponderado. Antonio López obtivo o 49,4. As eleccións estiveron marcadas pola escasa participación, de só o 14,4 do censo,con pouco máis dun seis por cento de presenza nas urnas do alumnado con dereito a voto.

O catedrático de Matemática Aplicada Juan Viaño será o novo reitor da Universidade de Santiago de Compostela tras obter unha axustada vitoria fronte ao seu rival, o catedrático Antonio López, co 50,53 por cento do voto ponderado. Após unha xornada electoral marcada por unha escasa participación, que alcanzou a penas o 14,45 por cento do censo, o equipo liderado por Juan Viaño será o encargado de afrontar os problemas que afectan a institución académica compostelana, que sitúa na situación económica, a necesidade de impulsar uns novos presupostos e a rápida negociación dun novo plan de financiamento universitario. Antonio López, único rival de Viaño a suceder a Juan Casares Long, conseguiu o 49.47% do voto ponderado. Dos 4.530 votos emitidos, uns 4.377 foron válidos, 153 nulos e 454 en branco. Un total de 31.352 persoas estaban chamadas a participar na elección do novo reitor da USC, dos que finalmente emitiron o seu voto uns 4.530 integrantes dos catro sectores da comunidade universitaria que compoñen o censo. Dos sectores que compoñen o censo, a maior participación rexistrouse no profesorado doutor con vinculación permanente, cun 86.94%. Séguelle o persoal de administración e servizos, co 73,70 por cento, as restantes categorías de persoal docente e investigador (19.37) e do alumnado (1º, 2º, 3º Ciclo e postgraos propios), con solo un 6.67%.


O plantexamento de Luis Enrique e a reinvidación de Neymar, despois de pasar desapercibido no clásico, tumbaron ao Celta que non fixo practicamente oposición a máquina azulgrana.Dende a alineación o técnico celeste xa deixaba claro que confiaba mui pouco en conseguir os puntos xa que deixou no banco a xogadores tan importantes como Nolito, Oubiña e Charles.O técnico cántabro plantexou un equipo defensivo con Fontás como medio centro defensivo que non puido parar a un tren capitáneado por Neymar que encarrilou o partido cun gol nos primeiros compases do encontro.Listo, pouco máis hai que contar dun "trámite" no que o Celta volveu a Vigo coa misma idea coa que viaxou a Barcelona, a perder. Agora toca centrarse no partido en Balaidos fronte a un Sevilla que se encontra nun gran momento de forma, encadeando 6 victorias consecutivas a última onte fronte ao Real Madrid, neste partido esperáse que xa poida estar ao 100% Rafinha despois de quedar en Vigo para recuperarse plenamente das súas molestias. Ficha Técnica: 3 Barcelona: Valdés (José Manuel Pinto, min.22); Adriano, Bartra, Mascherano, Alba; Iniesta (Sergi Roberto, min.46), Song, Cesc; Alexis, Messi e Neymar (Pedro, min.71). 0 Celta: Yoel; Hugo Mallo, Cabral (Íñigo López,min.37), Aurtenetxe, Jonny; Fontàs (Oubiña, min.73), Madinda, ´Álex López; Augusto, Orellana (Mario Bermejo, min.64) e Santi Mina. Árbitro: Miguel Ángel Ayza Gámez (Comité Valenciano). Mostrou cartón amarelo a Adriano (min.20), Alba (min.45) e Augusto (min.75). Goles: 1-0, min.6: Neymar. 2-0, min.30: Messi. 3-0, min.66: Neymar.


Once anos despois da aprobación da chamada Lei de Memoria Histórica, aínda quedan no concello da Coruña máis de 20 significados golpistas e franquistas con distincións honoríficas. O artigo 15 da citada lei sinala: "As administración públicas tomarán as medidas oportunas para a retirada de escudos, insignias, placas e outros obxectos ou mencións conmemorativas de exaltación, persoal ou colectiva, da sublevación militar, da Guerra Civil e da represión da Ditadura". As distincións concedidas polo concello da Coruña, e que aínda non foron retiradas, son unha exaltación persoal daqueles que participaron en ditaduras, golpes de Estado e gobernos da ditadura e unha humillación para as vítimas do franquismo. Selecciono algunhas desas distincións. Entre os Fillos Adoptivos están o xeneral golpista Severiano Martínez-Anido; os alcaldes franquistas Fernando Álvarez de Sotomayor y Zaragoza e Alfonso Molina Brandao; Diego Delicado Marañón, presidente da Deputación da Coruña na ditadura; os ministros da ditadura Manuel Fraga Iribarne e Laureano López Rodó; o gobernador franquista José Manuel Pardo de Santayana; o capitán xeral de Galicia na ditadura Luciano García Machiñena e o fascista José Calvo Sotelo. Martínez Anido repite como Fillo Predilecto, acompañado doutro golpista, o xeneral Mario Muslera Planes. Tamén repiten José Calvo Sotelo e Alfonso Molina. Teñen medalla de Ouro da cidade os xenerais golpistas Miguel Primo de Rivera Orbaneja (é tamén Alcalde Honorario) e Severiano Martínez-Anido; Calvo Sotelo, os alcaldes na ditadura Eduardo Sanjurjo de Carricarte e Alfonso Molina Brandao, o franquista Enrique Salgado Torres. Participei hai nove anos na chamada "Comisión de Expertos" do concello da Coruña para a eliminación da simboloxía franquista. Iniciamos un traballo coa eliminación de 52 simbolos franquistas, pero quedou sen rematar porque non reparamos, creo que en moitos casos por descoñecemento, en retirar as rúas e distincións honoríficas de persoas comprometidas co golpe de Estado militar e fascista de 1936 contra o goberno democrático e constitucional da República. Noutros casos, aprobouse manter con distincións a significados golpistas como Primo de Rivera ou fascistas como Calvo Sotelo (manifestei, daquela, a miña opinión contraria nun voto particular). Hoxe, afortunadamente, cambiaron as cousas e son xa decenas os concellos, con alcaldías de distinto signo, así como deputacións ou parlamentos de comunidades autónomas, que aprobaron a eliminación desas distincións honoríficas ou nomes de rúas. Así, se a Deputación de Pontevedra aprobaba por unanimidade en xullo de 2016 retirar a Calvo Sotelo a distinción de Fillo Predilecto da provincia, concedida en 1950, como é posíbel que este fascista, promotor do golpe de Estado de 1936, conserve até sete distincións (recentemente a Deputación acordou cambiar o nome do IES Calvo Sotelo) na nosa cidade? O caso de José Fariña Ferreño Quero estenderme neste caso porque é un bo exemplo do que queda por investigar sobre persoas como José Fariña Ferreño, que ten a Medalla de Plata de la Ciudad (concedida o 6 de xuño de 1950, sendo alcalde Alfonso Molina), Medalla de Oro de la Ciudad (concedida no Pleno de 25 de setembro de 1962), ademais dunha rúa no barrio do Castrillón. José Fariña Ferreño recibía estas distincións, como recollía a acta do Pleno municipal, "como recompensa y reconocimiento a sus merecimientos y desvelos a favor de La Coruña, desde el alto cargo de Director General del Banco de Crédito Local" (ocupou este cargo de 1938 a 1968). Este organismo oficial facilitaba cos seus créditos a realización de obras por parte dos concellos e por iso era considerado como un "benefactor", merecedor de distincións honoríficas. Este pontevedrés era unha persoa moi próxima a José Calvo Sotelo e na primavera de 1936 exerceu de enlace entre os golpistas e o xeneral Sanjurjo, como recolle José de Mora-Figueroa y Gómez-Imaz, xefe provincial da Falange de Cádiz, no seu libro Datos para la historia de la Falange gaditana 1934-1939: El día 11 marché a Sevilla en coche, dejé éste en el garaje de un pariente y fui a casa de Ramón Carranza, Marqués de Soto Hermoso, que vive en el Paseo de la Palmera (hoy Avenida de la Victoria), para pedirle quedarme aquella noche en su casa, pues no podía alojarme en ningún hotel sin ser detenido. Me despertó temprano, lo que me hizo suponer que había llegado la policía, pero era para presentarme a don José Fariña Ferreño –a quien después he tenido el gusto de tratar mucho– que venía de Portugal como enlace del General Sanjurjo, jefe militar del Alzamiento en España. Fariña tenía que ver al General Varela en su nombre, pero Ramón Carranza consideraba un error el que Fariña fuera a Cádiz donde era conocido y cuya visita a Varela podía ser causa de complicación para éste. Por otra parte, Carranza consideraba que no era un plan hacedero dado los que ya estaban ultimados y que asignaban a Varela la dirección del Alzamiento en la provincia de Cádiz, y que además no había tiempo que perder. Fariña lo comprendió así y desistió de ir a Cádiz, convenciendo al Capitán de Caballería, Juan Sangrán, presente en la reunión, para que él –que también tenía instrucciones de Sanjurjo para anunciarle la visita a Varela de Fariña, el cual no conocía a aquél– tampoco fuera. Ramón era partidario de que yo transmitiera el mensaje de Sanjurjo ya que conocía mi amistad con Varela y también sabía que nos habíamos entrevistado dos días antes. Le recordé que había orden de la Dirección General de Seguridad al Gobernador de Cádiz para mi detención, pero él alegaba que conociendo yo mejor la población me sería más fácil ocultarme hasta llegar al General. Como alguien tenía que hablar con éste, acepté, y entonces me dijo Fariña que todo lo que tenía que comunicarle era lo siguiente: «De parte del General Sanjurjo, que tu puesto está en Madrid y que contestes sí o no». Según me dice Fariña en carta del 24 de Mayo de 1973, la idea de que Varela se hiciera cargo de Madrid había partido del Almirante, don Ramón de Carranza, Marqués de Villapesadilla que estaba con Sanjurjo en Portugal. José de Mora-Figueroa sae para Cádiz e explica polo miúdo a súa entrevista co xeneral Varela: Quedamos sólos. Me parece que lo estoy viendo sentado en una mecedora, con pantalones de uniforme y camisa blanca, en aquella calurosa tarde del 12 de Julio. Le solté de sopetón el mensaje y le conté las circunstancias de ser yo el mensajero. Se echó para atrás en la butaca y, con un cuarto de su habitual sonrisa, me dijo que su puesto estaba en Cádiz, donde esperaría a los Regulares de Marruecos, que Yagüe con la Legión desembarcaría en Málaga, y que ambos marcharían sobre Madrid, él bordeando Sierra Morena para alcanzar Extremadura y Yagüe por Granada. Me parecieron muchas explicaciones para dármelas a mí, puesto que yo sólo tenía que transmitir el sí o el no del General. Le agradecí su confianza, pero insistiendo en una respuesta categórica. Entonces, soslayándola todavía, me preguntó si yo sabía quién era el jefe militar del Alzamiento en Sevilla, y sin esperar mi contestación, me dijo: el General Queipo de Llano; lo que naturalmente me dejó en una pieza, dados sus antecedentes políticos. A él quizás también le había sorprendido, pero al hablar con aquél se había convencido de lo decidido que estaba. En Sevilla no contábamos con el General de la División Fernández Villa Abrille. Volví a agradecerle la confianza que me estaba demostrando, pero insistí en que yo tenía que dar aquella misma tarde una respuesta terminante a Fariña en Sevilla. Por fin me dijo que no. Que quien tenía que dar el golpe en Madrid era el General Fanjul. Me despedí y salí para Sevilla llegando sin incidente alguno a casa de Ramón Carranza, dándole la respuesta a éste en presencia del Capitán de Caballería Juan Sangrán, pues Fariña había tenido que salir para Madrid con otras misiones encomendadas por Sanjurjo. José Fariña Ferreño era unha persoa de confianza do ditador Franco e tamén unha peza moi importante na represión fascista, como recolle o traballo Entre la propaganda y el espionaje: la Delegación Especial para la Información de Residentes en Territorio Liberado en la España de la Guerra Civil (1936-1939), dos profesores Dolores Ruíz-Berdum, Allberto Gomis Blanco e Antonio Gonzáles Bueno das Universidades de Alcalá e Complutense de Madrid. Segundo este estudo, tratábase dunha "organización formada por personal voluntario, formalmente destinada a recabar información sobre las personas que se encontraban en Madrid y, con posterioridad en el resto del territorio sometido por las tropas franquista y cuyos datos fueron empleados con fines represores, ya durante la guerra y, particularmente, al finalizar ésta". Explican como Fariña Fereño consegue dirixir esta organización, que chegou a elaborar 1.200.000 fichas: "En noviembre de 1936 el ejército sublevado pensaba que la entrada de sus tropas en Madrid sería inminente . Surgió entonces la necesidad de obtener una información rápida y precisa sobre los sucesos ocurridos en la capital durante la ´dominación marxista´. Una de las personas del entorno inmediato de Francisco Franco, José Fariña Ferreño, ideó la denominada Delegación de Información de Residentes en Madrid (DIDREM), que dependió inicialmente de la ´Secretaría General de Su Excelencia el Jefe de Estado´ al frente de la cual se encontraba Nicolás Franco; fue éste quien, el 4 de noviembre de 1936, ordenó a José Fariña el inicio de las actividades de la DIDREM: Siendo inmediata la liberación de la capital de España, y deseando facilitar por cuantos medios sea posible, informes que se soliciten respecto de las personas afectadas por los actuales acontecimientos de Madrid, he acordado: Que con mi Delegación especial se encargue de llevar a cabo dicho servicio de información urgente a partir de la toma de Madrid, procurando seguir las normas redactadas a dicho fin por esta Secretaría general. En 1961 le fue concedida a José Fariña Ferreño la Medalla ´Al Mérito en el Trabajo´, en su categoría de oro, por sus esfuerzos ´siempre en línea de servicio y lealtad al Régimen y a los intereses públicos´ (Decreto 1995/1961 de 13 de octubre, Boletín Oficial del Estado, 24 de octubre de 1961)". Recibiu outras distincións e o seu traballo a prol da ditadura foi recoñecido cando o 1 de abril de 1944 recibía do falanxista José Luis Arrese, secretario xeral de Falange Española, a Encomenda con Placa da Orde de Cisneros, unha distinción que se concede para premiar os destacados servizos de quen demostraron un alto espírito de entrega nas tarefas de engrandecemento da Patria. Na actualidade, o Gran Mestre desa Orde é o Rei de España e o Ministro da Presidencia é o Canciller. En Cádiz a represión foi tremenda. Foron fusilados 20 dos 40 concelleiros, e case 2.000 na provincia (54.000 asasinados en Andalucía), pero os "servizos" de Fariña foron recoñecidos, inaugurándose nesta cidade en 1959 o grupo de vivendas Fariña Ferreño; e en 1969 era distinguido como Fillo Adoptivo de Cádiz. Afortunadamente, avanzan as iniciativas que esixen Verdade, Xustiza e Reparación, e a Xunta de Goberno Local de Cádiz aprobaba en xullo de 2018 a retirada dunha placa dese grupo de vivendas. En Galiza Fariña Ferreiro ten tamén unha rúa en Vilagarcía de Arousa. Nunha entrevista en 1969 de Couselo ao alcalde franquista deste concello, Jacobo Rey Daviña, dicía o xornalista: "Don Jacobo habla con admiración de don José Fariña Ferreño, director del Banco de Crédito Local; es un gran amigo mío. Y es un gran amigo de Vilagarcía. Ahora le van a rendir un homenaje en Madrid. Pienso ir de tren a tren" (como se recolle en "Personaxes na historia de Vilagarcía de Arousa"). Rey Daviña xa fora concelleiro de Vilagarcía na Ditadura de Primo de Rivera. Persoa de confianza dos fascistas, foi presidente da Deputación de Pontevedra de 7 de outubro de 1938 a 9 de agosto de 1939 e alcalde de febreiro de 1952 a 1 de xullo de 1965. Na citada entrevista confesaba que levantaría un monumento "a Primo de Rivera y a Calvo Sotelo. Eran muy honrados. Calvo Sotelo no tenía nada. Llegué a tener gran amistad con él y le fui a visitar a Lisboa". Este alcalde franquista aínda ten unha rúa en Vilagarcía, como o seu bo amigo Fariña Ferreño, e é Alcalde Honorario desde o 6 de setembro de 1965. Creo que moi pouca xente na Coruña e Vilagarcía coñece o historial do fascista Fariña Ferreño. Os tempos son chegados para retirarlle as distincións e as rúas. Acabemos con esta vergoña! Publicidade


Summary: Coincidindo no tempo outras entidades bancarias comezaron a cobrar grandes comisións a usuarias e usuarios. Algunhas mesmo en contas nas que non se contempla esa posibilidade.

O abuso nas comisións dalgunhas entidades bancarias estes días está a escandalizar moitas usuarias e usuarios que pasan a controlar máis as súas contas. Nós Diario tivo coñecemento dun caso aínda máis grave que o de Abanca protagonizado polo BBVA. "Na mesma data que Abanca, o BBVA cobroume 53 euros en concepto de comisións e gastos nunha conta hipoteca", explica un cliente. Relata que ten esa conta "desde 2004 e non a emprega para nada máis que para rematar de pagar o piso". Decatouse do cobro por ter unha aplicación móbil e decidiu denunciar o seu caso "para avisar aquelas persoas maiores, entidades e, en xeral, todo o mundo para que revise a súa conta". Sinala que tardou varios días en contactar coa oficina e que lle recomendaron que presentase unha reclamación, caso contrario "tardarían varias semanas en devolverme o diñeiro". Miguel López, secretario xeral da Unión de Consumidoras e Consumidoras da Galiza (Ucgal), confirma a Nós Diario que "nas contas hipoteca, os bancos non poden cobrar comisións". López cre que estas actuacións agora mesmo poderían explicarse "pola falta de rendemento económico con outras que teñen as entidades, polo que a maneira de facelo pola vía rápida é cargarllo á consumidora ou consumidor".


Summary: O límite á débeda permanece en suspenso pola pandemia da Covid-19.

O retorno ás regras orzamentarias do Pacto de Estabilidade e Crecemento (PEC) será antes da previsto. O PEC, unha norma básica no funcionamento da Unión Europea que estabelece aos Estados un límite na débeda pública de 60% do Produto Interior Bruto (PIB) e de 3% do déficit orzamentario, actualmente en suspenso polas urxencias provocadas pola pandemia, está de volta. Neste sentido, o comisario europeo para os Asuntos económicos e Financeiros, Paolo Gentiloni, admitiu que a Comisión Europea deberá "fixar orientacións para o período seguinte e definir os parámetros para recuperar a normalidade pondo data a suspensión do Pacto de Estabilidade". Gentiloni recoñeceu que no mes de marzo a Comisión Europea decidirá a data da activación do PEC. Malia que o dirixente da Unión Europea non quixo entrar a concretar datas para o retorno do mecanismo, adiantou que o Pacto de Estabilidade e Crecemento deberá estar outra vez operativo ao longo de 2022, porén "pode ser no primeiro semestre ou no segundo semestre, en función da evolución da situación e das suxestións dos nosos socios. En todo caso, dentro dunhas semanas sairemos de dúbidas". As palabras de Gentiloni preocupan naqueles Estados cuxas economías están máis afectadas pola pandemia e cuxas debilidades estruturais son superiores. O retorno das regras orzamentarias comúns deixaría boa parte dos Estados da Unión Europeo expostos á apertura de procedementos por déficit excesivo e á definición de metas de consolidación orzamentarias exixentes. Ao tempo, retirar as medidas de estímulo tan pronto tería consecuencias moi graves na periferia europea, sinalando a este respecto o xornal Financial Times no seu editorial que "as políticas de estímulos na Unión Europea son moi inferiores ás desenvolvidas polos Estados Unidos, polo que retiralas conduciría o sur de Europa a unha recesión sen precedentes". O cumprimento dos criterios do PEC obrigará os Estados da UE máis endebedados a acometeren recortes moi fortes. Sen ir máis lonxe, o Estado español soporta unha débeda pública de 120%, polo que a súa redución a 60% obrigaríao a executar tesoiradas de máis de 400.000 millóns de euros.